શિવ તો સતીના વિરોહમાં જ એવા દુ:ખી હતાં કે, એમને આજુબાજુનું કોઇ જાતનું ભાન નહોતું. આ ઘટના પછી શિવને પોતાની દશાનું ભાન થયું. અને તેઓ અત્યંત શરમિંદા બની અને અજ્ઞાતવાસમાં જતા રહ્યાં. જગતનો નાથ જ્યારે લજ્જા અનુભવીને રિસાઇ ચાલ્યો જાય ત્યારે કેવો રૂડો લાગતો હશે !શિવના અજ્ઞાતવાસમાં ગયા બાદ પૃથ્વી પર દૈત્યોનો ત્રાસ વધી ગયો. મહર્ષિઓના યજ્ઞોમાં ભંગ પાડવા લાગ્યા. આશ્રમો વેરાન થયાં. આખરે બધાં મહર્ષિઓએ બ્રહ્મા પાસે જઇ આ શું થઇ રહ્યું છે એનો ખુલાસો માંગ્યો. બ્રહ્માએ જણાવ્યું કે, શિવ રિસાઇ-શરમાઇને અજ્ઞાતવાસમાં જતા રહ્યાં છે – અને જગતના નાથ વીના કોણ દૈત્યોનો નાશ કરે ? માટે શિવને મનાવવા જોઇશે. બ્રહ્માએ વિષ્ણુને પ્રાર્થના કરી, વિષ્ણુ પ્રગટ થયાં અને બધાં શિવ પાસે ગયાં.